DA Den Europæiske Unions Tidende C 384/17

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2012/C 384/15

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

»FAL OYSTER«

EF-Nr.: UK-PDO-0005-0885-22.07.2011

BGB ( ) BOB ( X )

1. Betegnelse:

»Fal Oyster«

2. Medlemsstat eller tredjeland:

Det Forenede Kongerige

3. Beskrivelse af landbrugsproduktet eller fødevaren:

3.1. Produkttype:

Klasse 1.7. Fisk, bløddyr, skaldyr, ferske, og produkter på basis heraf

3.2. Beskrivelse af produktet med betegnelsen i punkt 1:

Fal Oyster er det navn, der gives til østers, der fanges i det afgrænsede område ved hjælp af traditionelle sejl- og robåde i perioden 1. oktober til 31. marts.

Fal Oyster er østers af arten Ostrea edulis, som også er kendt som almindelig østers. Den har en knap rund eller ulige, oval skal med en ru, skællet overflade. Skallen er brun eller cremefarvet med lysebrune eller blålige koncentriske bånd på ydersiden. Indersiden er meget glat og perlemorsfarvet og hvid eller blågrå, ofte med mørkere blå områder.

De to halvdele af skallen har forskellige former. Den venstre del af skallen er konkav og fastgjort til basis, mens den højre er flad og sidder inden i den venstre. Øster kan blive op til ca. 110 mm store. Fal Oyster høstes kun i perioden fra den 1. oktober til den 31. marts ved hjælp af traditionelle metoder, som er unikke for området.

De organoleptiske kvaliteter er fastlagt som følger af Storbritanniens skaldyrsorganisation, Shellfish Association of Great Britain.

Aroma: iod

Krop: saftig med smag af melon, salat og agurk

Eftersmag: meget let tin- og kobbereftersmag

Konsistens: fast og salt

Kødet er cremefarvet, mens kanterne er matte og grå.

Efter høst og udskillelse sælges østersene levende »i skallen« til detailhandlere eller leveres til restauranter i hele Det Forenede Kongerige samt eksporteres til udlandet. Det levende produkts holdbarhed er ca. fem dage.

3.3. Råvarer (kun for forarbejdede produkter):

—

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

Østers dyrkes og høstes kun i perioden fra den 1. oktober til den 31. marts i det afgrænsede område ved hjælp af traditionelle ikkemotoriserede fartøjer.

3.6. Særlige regler vedrørende udskæring, rivning eller emballering osv.:

—

3.7. Særlige mærkningsregler:

—

4. Præcis afgrænsning af det geografiske område:

Det område, hvor Fal Oyster produceres, kan beskrives som beliggende inden for fiskeriområdet ved havnen i Truro. De juridiske grænser beskrives i fiskeriforskriften (af 1936 som ændret i 1975) som alle dele af havnene i Truro og Falmouth og flodlejerne for floderne Truro, Fal og Tresillian omfattende et område på 2 721 acres (1,101 hektar).

Dette område kan beskrives som beliggende nord for en linje tegnet mellem Trefusis Point og St Mawes Castle til mærket for lav middelvandstand ved almindeligt tidevand. Udkanten af fiskeriområdet er mærket for lav middelvandstand, og dette falder sammen med kysten med undtagelse af indsejlingen til hver bugt, som markerer fiskeriområdets øvre grænser ved Mylor, St Just og Malpas.

Det afgrænsede område er det eneste område, hvor der må fiskes efter almindelige østers i det sydvestlige England.

5. Tilknytning til det geografiske område:

5.1. Det geografiske områdes egenart:

Fal er et naturligt og vildt fiskeriområde, hvor østers ikke dyrkes eller opdrættes. Der findes en lille mængde »avl« i de vilde og naturlige banker, da substratet (underlaget for østersyngel) flyttes af skrabevoddet under fiskeriet. Dette holder fiskeriområdet frugtbart, og når bankerne en gang imellem skrabes ekstra, uden at der høstes (også kaldet harvning), forbedrer det østersbankerne yderligere og skaber en god yngelafsætning (afsætning af østersyngel).

Vandet tilføres floderne i Fal-området fra dale med stejle sider og har et rigt indhold af mineraler og biologisk indhold. Udmundingen er også meget dyb, så vandet cirkulerer og ændres i takt med tidevandet. Dette unikke miljø skaber plankton, som østersene derefter ernæres af.

Derudover er minerne omkring Cornwall alle våde miner, som skal udpumpes, eller som naturligt udtømmes i Carnon Valley, som fører ud i udmundingen af og afvandingsområdet for Fal. Dette vand er rigt på mineraler, som er unikke for området. Det er disse mineraler, navnlig kobber og zink, som bidrager til den karakteristiske metalliske smag af Fal Oysters. Fal Oyster adskiller sig således organoleptisk fra andre østers i området.

Den stærke tilknytning mellem fiskeriområdet og produktet ses tydeligt i de fiskerioptegnelser, der beskriver fangst, dyrkning og markedsføring af Fal Oyster i og omkring floden Fal og tilstødende floder. Historiske optegnelser beskriver sejl- og robåde, der fisker ved hjælp af skrabevod. Beskrivelserne ligner meget de metoder og det udstyr, der anvendes i dag. Der findes flere optegnelser, som beskriver historiske og nutidige fangstmetoder, som ingen andre områder anvender.

Med de historiske og traditionelle metoder trækkes skrabevoddene af sejl- eller robåde, og der anvendes ingen motorkraft til at høste østersene. Denne mangeårige fiskeritradition kan ses i den viden og det udstyr, som gives videre gennem generationer af fiskere. Det kan dokumenteres, at anvendte fartøjer er blevet givet videre gennem generationer, og nogle af fartøjerne er over 100 år gamle. Eksempler på overleverede færdigheder omfatter evnen til at finde frem til østersene, den omhyggelige håndtering af fangsten og de metoder, der anvendes til at skrabe bestemte østersbanker, afhængigt af tidevand og vind.

Historiske kilder nævner op gennem 1800-tallet handel med østershøst og -dyrkning i området ved havnen i Falmouth, herunder fiskeri, dyrkning, sortering og salg af østers.

I løbet af 1900-tallet blev der vedtaget statutter for at begrænse fiskerimetoderne til de traditionelle teknikker, idet de kun tillod sejl- og robåde, og for at beskytte fiskeriet på langt sigt. Flåden på omkring 100 fartøjer blev katastrofalt reduceret i 1980'erne, da en østerssygdom gjorde et alvorligt indhug i bestanden og gjorde fiskeri urentabelt. Det har taget lang tid at komme sig over sygdommen, men flåden er gradvist vokset, og en gruppe ved navn Oyster Fishery Management Group har bragt fiskere, forarbejdningsvirksomheder og lovgiveren sammen om at forvalte fiskeriet.

5.2. Produktets egenart:

Fal Oysters kendetegn hænger sammen med området på grund af den lokale traditionelle høstmetode, som er unik for området. Til denne fiskerimetode anvendes skrabevod, som trækkes hen over bunden af sejl- og robåde. Disse skrabevod og fartøjer ligner dem, der historisk blev anvendt, og som kan dateres tilbage til beskrivelser fra 1750.

Kødet er fast og silkeagtigt med en glat overflade. Det er cremefarvet, mens kanterne er matte og grålige. Smagen er salt og sød med en saftig smag af melon, salat og agurk. Det har ligeledes en meget metallisk og let tin- og kobbereftersmag.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

En østers' smag bestemmes af det miljø, den vokser i. Fiskeriområdet i Fal får tilført vand fra de omkringliggende dale, som er rige på mineraler og biologisk indhold. Derudover betyder dybden af Fals flodmunding, at vandet kan cirkulere og ændres i takt med tidevandet, og at der således er et unikt niveau af saltvand og fersk flodvand. Dette miljø skaber plankton, som østersene kan leve af, og som giver Fal Oyster sin spisekvalitet, der kan beskrives som mere salt, metallisk, cremet og sødere end andre arter fra andre områder.

Fal Oysters kendetegn hænger sammen med området som følge af den lokale traditionelle høstmetode, som er unik for området, og de færdigheder, som er givet videre gennem generationer, herunder evnen til at finde frem til østersene, den omhyggelige håndtering af fangsten og metoderne til at skrabe bestemte østersbanker, afhængigt af tidevandet og vinden.

Brugen af navnet Fal Oyster og dets omdømme for fin smag og kvalitet er vokset gennem det store arbejde, som forarbejdningsvirksomhederne og medlemmerne af Oyster Fishery Management Group har udført. Alle medlemmerne anvender navnet Fal Oyster og præsenterer et produkt af høj kvalitet til salg gennem engrosforsyningskæden og videre, hvor det er meget efterspurgt i restaurantbranchen, både i Det Forenede Kongerige og udlandet.

Fal Oyster Festival er blevet afholdt siden 1996 for at fejre starten på høstsæsonen for østers, diversiteten og kvaliteten af skaldyr fra Cornwall og navnlig en af de sidste tilbageværende traditionelle former for østersfiskeri, nemlig skrabning med sejl- eller robåd.

Den kendte kok Rick Stein støtter festivalen og har åbnet en restaurant i byen Falmouth, som huser en skaldyrbar som en hyldest til Fal Oyster. Fal Oyster er også blevet hyldet i film, kogebøger og af madjournalister.

Fal Oysters er blevet anerkendt af slowfoodbevægelsens »Ark of Taste« og beskrives som en af de eneste tilbageværende bestande af almindelige østers i Det Forenede Kongerige.

Henvisning til offentliggørelsen af varespecifikationen:

(Artikel 5, stk. 7, i forordning (EF) nr. 510/2006)

http://archive.defra.gov.uk/foodfarm/food/industry/regional/foodname/products/documents/fal-oyster-pdo-120912.pdf

(1) EUT L 93 af 31.3.2006, s. 12.